Wi broder Johan van Boderik, anders geheten Wekebrot, cumpthur to Revale, bekennen und betugen openbar vor alle den genen, de dussen jeginwordigen bref seen, horen efte lesen, dat vor uns und vor beide unse bisittere, also her Otto Brakel, ritter, und Claus Soye, dar wi vulmechtich dat gerichte seten u. e. hom. v. Pr., quam jeginwordich Hinrik Suwike, Claus son, mit beraden mode und vrier willekor, mit wetenschap und gantzer vulbort Jurien, sines broders, und alle siner rechten erven, und droch und leet vor uns up der erbaren vruwen Elynen in vortiden eloke wif gewesen her Jacob Abrahams son, deme Got gnedich wese, und Jacob, erme sone, und allen eren rechten erven, den erfnamen an alle dussme nagescr. gude, dat he hadde in dem kerspell to Jörden in Harrien gelegen, dat also is genomen, also hir na gescreven steit: int erste so leet he er up dat dorp to Suwike, dat dorp to Cades und dat dorp to Poltke, dar twintich haken landes to behoren, der vorgescr. vrowen und erme sone Jacob und alle eren rechten erven alle des vorgescr. gudes to ewigen tiden to brukene und to besittene to erme rechten erve eigen gude, sunder alle wedersprake efte inval, beide geistlik und werltlik, vor viff hundert mark Rig. gudes pagimentes, mit alle des vorgescr. gudes tobehoringe und rechticheit, also sin vader, sin broder und he juwerlde in vortiden dat aller vriest beseten und gebruket hebben, mit allen ackern, gebuwet und ungebuwet, mit hoislagen, weiden, vedriften, holtmarken, hegen, horsten, beken, weteringen, mit aller vogelie und vischerie, nichtes nicht dar van ut to nemende, und de lude sunder jengerlei schult efte ansprake van deme vorgescr. Hinrike Suwiken efte van sinen erven efte jemande van siner wegen, vri to ewigen tiden to behaldene und de vorgenante Hinrik vor sik und vor sinen broder und vor alle sine erven vorteich gentzliken und vorleet alles ervetales, egendoms, rechten und irkentnisse, de he went an de tit gifte dusses breves an dem ergenanten gude hadde. Vortmer so bekande Hinrik Suwike, dat he twidracht hadde mit der vorgescr. vrowen umme de lude, de gekomen und gevaren weren ut deme vorgescr. gude, also dat Suwike vorgescr. van der vorgescr. vrowen gelt dar vor hebben solde; des heft he er gentzliken vorlaten, also her Johan van Lechtis dat gedegedinget hadde in deme kope. To ener waren betuchnisse und grotern bevestnisse alle dusser vorgescr. sake und uplatinge, wente de also vor uns geschen sin, so hebbe wi vorgescr. broder Johan cumptur to Revale unses amptes ingesegel mit Hinrik Suwikens inges. des rechten hovetmannes und mit beider under vorgenanten bisittere ingesegele alle vor dussen bref gehangen. Gegeven to Revale, na der gebort Cristi verteinhundert jar und in deme verteinden jare, an deme dage s. Gertruden, der hill. juncvrowen.